གཞན་ཡང༌།གྲི་གུམ་བཙན་པོའི་ཐུགས་ལ་གདོན་ཞུགས་ཟེར་དོན་ནི་བོན་བསྣུབས་པའི་རྒྱུ་མཚན་གྱིས་མི་དགའ་ཁག་མདོགས་ཤིག་བྱས་པ་ཡིན་ཚོད་དེ།དོན་འགྲུབ་རྒྱལ་གྱིས།འདི་ནི་ལོ་རྒྱུས་ཐོག་གྲི་གུམ་བཙན་པོས་བོན་བསྣུབས་པའི་གོ་རིམ་དང་རྒྱུ་རྐྱེན་ཡིན་ལ།བོད་ཀྱི་ལོ་རྒྱུས་ཐོག་གྲི་གུམ་བཙན་པོའི་ཐུགས་ལ་གདོན་ཞུགས་ཟེར་བའི་ནང་དོན་ངོ་མའང་ཡིན།ཞེས་གསལ་འདུག་པ་དང༌།ཡང༌།དེས་ན་བོད་ཀྱི་ལོ་རྒྱུས་དང་ཏུན་ཧོང་གཏེར་ཡིག་ལས་འབྱུང་བའི་གྲི་རུམ་བཙན་པོའི་སྣང་བརྙན་དེ་ནི་སྐུར་འདེབས་ཀྱི་རྣམ་པ་ཅན་ཞིག་ཡིན་པ་དང༌།མཚན་ལ་གྲི་གུམ་བཏགས་པའི་རྐྱེན་གྱིས་རྒྱལ་པོས་རྩལ་འགྲན་ནས་གྲོངས་ཟེར་བ་དེ་ཡང་གྲི་གུམ་བཙན་པོ་གཤེགས་པའི་རྗེས་སུ་བོན་པོ་རྣམས་ཀྱིས་སྒྲོ་བཏགས་ནས་བསྒྲིགས་པའི་གཏམ་རྒྱུད་ཅིག་ཡིན་པ་ཤེས་ཐུབ།ཅིའི་ཕྱིར་ཞེ་ན།གྲི་གུམ་བཙན་པོ་ནི་བོན་པོ་རྣམས་ཀྱིས་སྨད་ར་བཏང་བ་བཞིན་མི་གླེན་པ་ཞིག་མིན་པ་དང༌།བླང་དོར་གྱི་ཡོན་ཏན་ལྡན་ཞིང༌།ལེགས་ཉེས་འབྱེད་པའི་ཤེས་རབ་ཆེ་བ་མ་ཟད།ཆབ་སྲིད་སྐྱོང་བའི་བློ་ཁོག་ཡངས་ཤིང༌།གལ་ལ་ཐུག་ཚེ་བློན་པོ་དབང་ཆེན་རྣམས་ཀྱི་གཉའ་བ་གནོན་པ་དང༌།ཐ་ན་རྒྱང་ཕུད་གཏོང་ཐུབ་པའི་དབང་ཆ་དང་ལྡན་པ་ཞིག་རེད་ཅེས་གསལ་འདུག